Aftrede nie so maklik nie - Jou Geld | Solidariteit WêreldJou Geld | Solidariteit Wêreld
Tuis › Artikels › Aftrede nie so maklik nie
Aftrede klink mos lekker: jy hoef nie vroeg op te staan nie, in die verkeer vas te sit nie, jy kan gaan waar en wanneer jy wil, maar as jy môre moet aftree, sal jy die ideale inkomste ontvang of gaan jy kennis maak met die wrede werklikheid?
Min mense het op die dag van hul aftrede genoeg geld om hul lewenstyl te handhaaf en meeste van ons besef dit te laat. Die meeste mense verkies om nie daaraan te dink nie of is onrealisties oor wat hulle maandeliks gaan nodig hê. Baie finansiële kundiges sal wel sê die afwesigheid van 'n finansiële plan of spaarstrategie is 'n slegte plan vir jou toekoms, maar in vandag se moeilike ekonomie is dit vir baie Suid-Afrikaners nie 'n prioriteit om vir aftrede te spaar nie.
Eers is dit skoolfonds, dan universiteitsgelde en wanneer dit verby is en jy uiteindelik bietjie kan asemhaal, is dit te laat om met enige plan te begin. As jy skaars kos op die tafel kan sit en van dag tot dag leef, is spaar die laaste ding waaraan jy dink. Hoe kan jy geld spaar as jy aan die einde van die maand nie 'n sent oor het nie? Wat gaan jy doen wanneer jy die verpligte aftreeouderdom bereik?
As jy 'n groot salaris verdien, is dit maklik om te praat van pensioen-, voorsorg- en uittredingsannuïteitsfondse, hoeveel belastingvoordele dit inhou en hoe nuttig dit is wanneer dit kom by jou finansiële beplanning, insluitende boedelbeplanning. Voor aftrede sal jy (wat 'n groot salaris verdien) heel waarskynlik 'n lid wees van een, twee of selfs al drie van bogenoemde aftreefondse.
Aftrede op 60 is min mense beskore en baie moet so lank werk as wat hulle kan, maar daar kom 'n stadium wat jy nie meer sal kan werk nie. Gesondheidsprobleme of mediese ongeskiktheid kan ook beteken dat jy dalk voor aftrede moet ophou werk.
Maar wat doen jy as jy nie 'n aftreefonds kan bekostig nie en jou werk bied nie hierdie opsie aan hul werknemers nie?
Is jy dan maar afhanklik van SASSA? 'n SASSA-toelae vir bejaardes word betaal aan persone wat 60 jaar of ouer is, maar wat gaan jy met daardie paar rand maak?
As mense eers vir jou begin vra: Het jy darem genoeg gespaar vir aftrede of, jy gaan seker een van die dae lekker pensioengeld kry, raak jy sommer kriewelrig onder die kraag. Iemand wat sakkevol geld verdien verstaan nie hoekom jy nie genoeg geld het om mee af te tree nie.
As jy in hierdie situasie is, kry sommer vandag 'n spaarvarkie. Ernstig!
Hier is 'n paar wenke as jy in hierdie bootjie is:
Beheer jou uitgawes
Begin en bepaal presies hoe geld in en uit jou bankrekening vloei.
Leef streng volgens 'n begroting.
Gooi elke dag van jou kleingeld in 'n spaarbussie SONDER om dit weer uit te haal. Probeer net R100 'n maand spaar en sit dit in 'n rekening waaruit jy dit nie kan trek nie.
Koop goedkoper, koop slimmer. Gebruik toeps of 'rewards'-kaarte wat vir jou afslag op produkte gee. Werk jou spyskaart vir die week uit en bly daarby; vermy dit om onnodig by die winkel te stop.
Kyk weer na jou versekering; dis nou as jy versekering kan bekostig.
Neem 'n goedkoper TV-pakket as jy nie OpenView HD het nie.
Moenie nog skuld aangaan nie.
Daar is baie mense wat dit onmoontlik vind om met hul huidige inkomste te lewe. Die enigste manier om te oorleef is om 'n ekstra inkomste te verdien. Maar dan neem die Ontvanger van Inkomste 'n hele 25% van jou tweede inkomste vir belasting. Werk slim.
As jy rook, begin sommer nou al sommetjies maak. Wat kos dit jou per maand om te rook en wat kos dit jou per jaar? Deur die ou sigaretjie dood te druk kan jy al 'n aansienlike bedrag per jaar spaar. Dit gaan sommer 'n verskil op jou doktersrekening ook maak.
Jy pak nie kos in nie, koop 'n cappuccino by die werk teen R7.00 dan werk dit so R140.00 per maand uit, plus 'n pakkie skyfies teen R5.00, vir nog so R100.
Skryf elke dag neer wat jy uitgee.
Moenie net in winkelsentrums rondslenter nie, dan koop jy onnodig.
Maak seker jy eis jou belasting
Baie mense maak die fout om die belastingvoordele wat sekere produkte bied oor die hoof te sien. As jy hierdie voordeel onthou, daar is heelwat spaar- en beleggingsprodukte beskikbaar waarvan die opbrengste (rente, dividende, REIT-inkomste en kapitaalwinste) verskillend deur die Ontvanger van Inkomste hanteer word.
Dink aan belastingvrye beleggings. Dié tipe van produkte se opbrengs is belastingvry, asook die inkomste wat jy in die toekoms daaruit mag onttrek. Ongelukkig word jy beperk op hoeveel jy kan bydra tot die tipe van produkte.
In 'n 2019-verslag oor tehuise van Solidariteit Helpende Hand word aangedui dat :
Ongeveer 40% van bejaardes ten volle afhanklik is.
In 'n ouetehuis is die gemiddelde tarief vir verblyf in 'n enkelkamer R6 619, R8461 vir 'n dubbelkamer en R7 591 vir die versorgingseenheid. Byna 40% van bejaardes ontvang 'n staatstoelaag.
'n Inwoner se bydrae beloop tussen R984 tot R3 541 per maand.
Ongeveer die helfte van die inwoners ontvang 'n Sassa-toelaag van sowat R1860 wat hulle verblyf moet dek en maak nie voorsiening vir die volle verblyfkoste nie. Ander uitgawes soos kruideniersware, mediese onkoste, brille, doeke, gehoorapparate, ens. is nie eers ter sprake nie.
Byna die helfte van bejaardes (47%) het geen toegang tot 'n mediese fonds nie en moet op die staat se mediese versorging staatmaak.
Ongeveer 83% van die bejaardes het kinders, waarvan die helfte se kinders 'n finansiële bydra maak.
Dit is ongelukkig die werklikheid; nie almal tree af met miljoene en kan 'n huisie in 'n aftreeoord van R1.7miljoen bekostig nie.
Vra 'n geakkrediteerde finansiële beplanner om jou te help om jou behoeftes te bepaal as vrae soos die volgende by jou opkom: Hoe gaan ek ooit eendag aftree? Wat gaan ek doen vir 'n ekstra inkomste? Hoe gaan ek dit doen dat die Ontvanger my nie daarop belas nie? Waar gaan ek woon?